**סימני חיים-רבייה**

**⏴ במבט חדש לכיתה ב**

**היקף יחידת הלימוד:** 2 שעורים

**עמודים:** 30 -36

**מטרות**

* התלמידים יתארו צורות רבייה של בעלי חיים.
* התלמידים יתארו כיצד מתרבים צמחים.
* התלמידים יציינו שרבייה היא סימן חיים של כל היצורים החיים: צמחים, בעלי חיים ובני אדם.
* התלמידים יסבירו את חשיבות הרבייה ליצורים חיים.

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * פותחים בקריאת קטע פתיחה בעמוד 30 עורכים דיון לברור ידע מוקדם ושואלים: * האם כל מה שמתרבה הוא יצור חי? * מה יקרה אם יצורים חיים לא יתרבו? * האם גם דוממים (שאינם חיים)מתרבים? * כיצד מתרבים צמחים? * כיצד מתרבים דגים? * כיצד מתרבים פרפרים? |
| **התנסות** | * עונים על משימה **בעלי חיים ואנחנו מתרבים,** עמודים 30 -32.   המשימה עוסקת בצורות הרבייה השונות של בעלי החיים. צורות הרבייה הן מגוונות.  כפעילות מקדימה מוצע לדובב תלמידים לתאר צורות רבייה של בעלי חיים שחוו בניסיון חייהם (כלבה שהמליטה גורים, דגה שהשריצה דגיגים באקווריום, תרנגולת שהטילה ביצים וכדומה) וכן לערוך את ההמשגה של צורות הרבייה. במשימה מוגש לתלמידים מידע (חזותי ומילולי) על צורות רבייה שונות של בעלי חיים והם מתבקשים לארגן את המידע בכרטיסי "רבייה של בעלי חיים".  את לימוד מאפיין החיים "רבייה" חשוב ללוות בתצפית בבעלי חיים בפינת היצורים החיים שבכיתה (או בבית הספר). אפשר להציע לתלמידים לחקור שאלות כגון: כמה צאצאים חדשים "נולדו" לבעל החיים? כיצד הם נראים? האם הצאצאים החדשים דומים ל"הורים" שלהם? האם ההורים מטפלים בצאצאים שלהם? אם כן, כיצד? מה אוכלים הצאצאים החדשים? כיצד הם מתנהגים? ועוד.   * מבצעים את המשימה **האם צמחים מתרבים**?, עמודים 33 - 34.   המשימה מזמנת פיתוח של מיומנויות חקר מדעי. כמו במשימה "האם צמחים זקוקים למים?" גם כאן חשוב לשקף את שלבי החקירה המדעית המיושמים במשימה זו: תצפית, השערה, בדיקה באמצעות ניסוי, ניתוח תוצאות והסקת מסקנות. שיקוף שלבי החקירה חושב לבניית הידע המט-אסטרטגי של מיומנות החקר המדעי. לפני התצפית מומלץ לחשוף את ידיעותיהם ואת מחשבותיהם של התלמידים בכל הנוגע לקשר בין זרע לבין צמח: האם הם ראו נבטים בשדה? האם הם אוכלים נבטים? האם יש קשר בין נבטים לבין זרעים? האם יש קשר בין העגבנייה שאנחנו אוכלים לבין זרעים? וכדומה. |
| **המשגה** | * קוראים את קטע המידע **רביה היא סימן חיים**, עמודים 35 - 36 ועונים על שאלות.   קטע המידע עוסק בעקרון המשכיות החיים באמצעות העמדה של צאצאים. יצורים חיים מסיימים בסופו של דבר את חייהם אך הם מעמידים צאצאים שימשיכו את קיום המין שלהם. גם כאן חשוב להדגיש שכשם שהיצורים החיים מגוונים, כך גם הדרכים שלהם להעמיד צאצאיהם. בדרך כלל יש דמיון בין ההורים לבין צאצאיהם. |
| **יישום** | * כותבים שיר /סיפור/עלילון : אם לחתולים לא יהיו גורים, מה יקרה אחרי שימותו? |
| **סיכום ורפלקציה** | * כתבו מה שונה בצורות התרבות בין בעלי חיים? * כתבו כיצד מתרבים צמחים? * מה למדתי בשיעור? * מה השיעור חידש לי? * כיצד למדנו ומה אהבתי בשיעור? |